Blapsbokke!Die Blitsbokke was gisteraand glad nie op hul beste in die kwarteindstryd teen Ierland nie. Foto: Twitter. Ricus Nel sing in Boerepompie dat hy daarvan hou om reeds teen 20:00 in die bed te wees. Nou ja, as hy gisteraand tot ná 22:30 wakker gebly het om die Blitsbokke te sien speel, sou hy ongetwyfeld teleurgesteld gewees het. Die Suid-Afrikaners het ŉ swak vertoning opgedis om met 24 – 14 teen Ierland in die bekerkwarteindstryd van die Seweswêreldbeker in Kaapstad vas te val. Ja, die Iere was ongetwyfeld beter, maar Shakes Soyizwapi se span het eintlik hul eie bekerdroom gekelder. Swak hanteerwerk, doellose spel en patetiese lynstane het die Blitsbokke van enige momentum beroof. En in ŉ groot uitspeelwedstryd voor jou tuisskare is momentum een van die belangrikste bestanddele vir ŉ wenresep. Dan het dit ook nie gelyk of die Suid-Afrikaners hul verdediging opgeskerp het nie. Mark Roche – wat die Iere se eerste drie gedruk het – het half gebukkend die Blitsbokke se doellyn bekruip; amper asof hy verwag om enige oomblik platgeduik te word. Daar was egter nie ŉ enkele verdediger in sig nie. Nodeloos om te sê is Neil Powell teleurgesteld in die span se vertoning. Dit is die nasionale sewesafrigter se laaste groot toernooi voordat hy deel van die Sharks-opset in Durban word. “Die basiese foute wat ons gemaak het – soos om nie die kantlyn met ons strafskoppe te vind nie, swak lynstane en wilde aangeë – is iets wat glad nie verwag is nie. Die spelers is normaalweg baie meer klinies in die uitvoer van hul take op die veld,” het Powell gesê. Die Blitsbokke speel nou om die vyfde plek teen Argentinië uit en die 44-jarige afrigter meen dat die spelers oorgehaal sal wees om ŉ beter vertoning te lewer. “Die Argentyne is taai teenstanders en ons sal vir die volle 14 minute moet speel en aansienlik meer kliniese spel moet lewer. Ons wil bewys dat die Blitsbok-embleem en -trui nog baie vir die span beteken.” Die wedstryd teen Argentinië begin om 11:02. Ierland: Drieë: Jordan Conroy (2), Mark Roche en Harry McNulty. Doelskop: Roche en Billy Dardis. Suid-Afrika: Drieë: Muller du Plessis en Mfundo Ndhlovu. Doelskoppe: Selvyn Davids en Ronald Brown.